**Otázka č. 1**

***Sme ZŠ spojená s MŠ. Súčasťou školy je aj ŠKD a ŠJ. Akých zamestnancov budeme vykazovať pri uplatnení požiadavky 5 € na otestovanú osobu?***

Škola uvedie počet otestovaných zamestnancov základnej školy, materskej školy, ŠKD aj školskej jedálne v jednom formulári sumárne za všetky svoje organizačné zložky.

**Otázka č. 2**

***V obci sa nachádza ZŠ, ktorá zabezpečovala testovanie. Máme tiež MŠ, ktorá nemá právnu subjektivitu a jej zamestnanci využili testovanie na ZŠ. Môže škola uviesť v počte otestovaných zamestnancov aj zamestnancov MŠ?***

Ak zamestnanci MŠ boli medzi otestovanými osobami, ktorých testovanie zabezpečovala škola, tak ich škola môže uviesť v počte otestovaných zamestnancov iných škôl a školských zariadení. Do poznámky uvedie, že sú v počte otestovaných osôb zahrnutí i zamestnanci MŠ.

**Otázka č. 3**

***Škola v mesiaci január zabezpečovala testovanie žiakov, rodičov a zamestnancov jedenkrát, v mesiaci február dvakrát. Vyplní 3 formuláre?***

Nie, škola vyplní jeden formulár a každé testovanie uvedie do jedného riadku tabuľky, ktorá je súčasťou formulára. V nasledujúcich mesiacoch zašle škola vždy jeden formulár za predchádzajúci kalendárny mesiac do 5. dňa nasledujúceho mesiaca (tzn. za mesiac apríl do 5.5.2021, za mesiac máj do 5.6.2021 atď.).

**Otázka č. 4**

***Škola si vytvorila vlastné MOM. Aké náklady môže uhradiť z finančných prostriedkov (FP), ktoré dostane od ministerstva (5 € na otestovanú osobu)?***

Z uvedených FP škola uhrádza náklady spojené s vytvorením MOM. Patria sem napr. náklady na dohody so zamestnancami MOM, materiálne náklady, odvoz odpadu,...

**Otázka č. 5**

***Škola si objednala zabezpečenie testovania žiakov, rodičov a zamestnancov v MOM, ktoré zriadila obec. Ako škola uhradí náklady na testovanie obci?***

Ak škola zabezpečila testovanie prostredníctvom objednávky služby testovania v MOM zriadenej obcou, zrealizuje úhradu obci prostredníctvom podpoložky rozpočtovej klasifikácie 637005 špeciálne služby. Škola v tomto prípade disponuje objednávkou služby a faktúrou. Škola uvádza vo formulári otestované osoby len vtedy, ak si na ne obec neuplatnila nárok na Ministerstve vnútra SR.

**Otázka č. 6**

***V priestoroch školy sídli aj ZUŠ. Môže škola žiadať refundáciu vynaložených nákladov na testovanie aj pre zamestnancov ZUŠ ?***

Áno, medzi oprávnené osoby patria aj zamestnanci ZUŠ, jazykových škôl, školských jedální a CVČ. Škola ich vykáže v políčku zamestnanci iných škôl a školských zariadení a uvedie v poznámke názov a adresu ZUŠ.

**Otázka č. 7**

***Aká je maximálna výška finančných prostriedkov pre jednu školu?***Maximálna výška takto poukázaných prostriedkov nie je určená. Ministerstvo uhradí reálny počet vykonaných testov na základe požiadavky zadanej vo formulári. Výška príspevku je 5 € na jednu oprávnenú otestovanú osobu.

**Otázka č. 8**

***Kedy po uskutočnení testovania môžeme očakávať preplatenie finančných prostriedkov od ministerstva?***

Finančné prostriedky ministerstvo poukáže zriaďovateľovi školy/ školského zariadenia po doručení a spracovaní žiadosti zadanej školou/ školským zariadením prostredníctvom okresného úradu v sídle kraja. Spracovanie žiadostí prebieha v mesačných intervaloch spätne za predchádzajúci kalendárny mesiac.

**Otázka č. 9**

***Môžeme žiadať finančnú refundáciu na oboch rodičov žiaka a na rodinných príslušníkov zamestnancov*** ***školy?***

Nie, tieto osoby nepatria medzi oprávnené osoby v zmysle manuálu Návrat detí do škôl 2021.

**Otázka č. 10**

***Akým spôsobom žiada o príspevok elokované pracovisko základnej školy?***

Elokované pracoviská sú súčasťou kmeňovej školy, formulár nevyplňujú. Formulár vyplní základná škola, ktorá odošle dáta sumárne na jednom formulári za všetky organizačné zložky.

**Otázka č. 11**

***Je potrebné zasielať na Okresný úrad formulár i v prípade, že naša škola nerealizovala testovanie?***

Nie, nie je to potrebné. Údaje o testovaní zasielate len v prípade, ak v zmysle zverejnenej metodiky žiadate o poskytnutie príspevku na testovanie na oprávnené osoby.

**Otázka č. 12**

***Môžeme požiadať o príspevok na testovanie i na žiakov, ktorí boli otestovaní kloktacími testami?***

Nie. Príspevok na testovanie je určený na pokrytie zvýšených nákladov škôl spojených so zabezpečením testovania antigénovými testami. Kloktacie testy sú školám dodávané bezplatne na základe ich požiadavky zadanej do online formulára na webovom sídle MŠVVŠ SR. Podrobné informácie nájdete na <https://www.minedu.sk/kloktacie-testy-na-skolach/>.

**Otázka č. 13**

***Formou príspevku na testovanie sme získali finančné prostriedky, ktoré sme neminuli v plnom rozsahu. Akým spôsobom ich máme vrátiť do štátneho rozpočtu?***

Formulár na zúčtovanie príspevku na špecifiká – Testovanie na Covid – 19 je zverejnený na webovom sídle ministerstva: <https://www.minedu.sk/prispevok-na-specifika-testovanie-covid-19/>. Vyplnený formulár zašle zriaďovateľ okresnému úradu v sídle kraja. Ministerstvo následne upraví rozpočet finančných prostriedkov na testovanie.